ໃນວັນທີ 19 ມັງກອນ 2018 ທີ່ຜ່ານມານີ້ ໜ່ວຍຊາວໜຸ່ມປະຊາຊົນປະຕິວັດລາວ ຮາກຖານ ວິທະຍາໄລກະສິກໍາ ແລະ ປ່າໄມ້ ພາກເໜືອ ໄດ້ຈັດພິທີ ເປີດຂະບວນການແຂ່ງຂັນ 4 ບຸກຂຶ້ນ. ໂດຍມີ ສະຫາຍ ອຸ່ນຄຳ ສຸວັນນະພັນ ເລຂາຄະນະບໍລິຫານງານຊາວໜຸ່ມແຂວງ ຫຼວງພະບາງ, ສະຫາຍ ທອງສະມຸດ ພູມມະສອນ ເລຂາຄະນະພັກຮາກຖານວິທະຍາໄລກະສິກຳ ແລະ ປ່າໄມ້ ພາກເໜືອ ພ້ອມດ້ວຍ ເລຂາ, ຮອງເລຂາໜ່ວຍຊາວໜຸ່ມອ້ອມຂ້າງ ແລະ ສະມາຊິກພາຍໃນໜ່ວຍເຂົ້າຮ່ວມ. ໃນພິທີ ກໍໄດ້ຜ່ານຂໍ້ຕົກລົງຂອງຄະນະບໍລິຫານງານຊາວໜຸ່ມແຂວງ ວ່າດ້ວຍການອະນຸມັດເປີດກອງປະຊຸມຈັດຕັ້ງປະຕິບັດຂໍ້ແຂ່ງຂັນ 4 ບຸກ ແລະ ຂໍ້ຕົກລົງວ່າດ້ວຍການແຕ່ງຕັ້ງຄະນະກໍາມະການຊີ້ນໍາ ແລະ ກວດກາ ການຈັດຕັ້ງປະຕິບັດຂໍ້ແຂ່ງຂັນ 4 ບຸກຂອງໜ່ວຍຊາວໜຸ່ມ ວກປໜ. ສະຫາຍ ສົມພົງ ຄຳມາລາວົງ ເລຂາຊາວໜຸ່ມຮາກຖານ ວກປໜ ຂຶ້ນຜ່ານບົດລາຍງານການເຄື່ອນໄຫວວຽກງານການກະກຽມການສ້າງຂະບວນການເປີດບັ້ນຂໍ້ແຂ່ງຂັນ 4 ບຸກໃນສົກປີ 2017 ວ່າ: ໜ່ວຍຊາວໜຸ່ມຮາກຖານ ວິທະຍາໄລກະສິກຳ ແລະ ປ່າໄມ້ ພາກເໜືອ ປະກອບມີ ສະມາຊິກທັງໝົດ 415 ສະຫາຍ, ຍິງ 205 ສະຫາຍ. ໃນນັ້ນມີສະມາຊິກນັກສຶກສາ 351 ສະຫາຍ, ຍິງ 170 ສະຫາຍ. ຕະຫຼອດໄລຍະຜ່ານມາຄະນະໜ່ວຍໄດ້ຕັ້ງໜ້າເອົາໃຈໃສ່ສຶກສາອົບຮົມດ້ານການເມືອງແນວຄິດໃຫ້ສະມາຊິກຊາວໜຸ່ມຢ່າງເປັນປົກກະຕິ ແລະ ຕໍ່ເນືອງ ເຮັດໃຫ້ສະມາ ຊິກຊາວໜຸ່ມມີແນວຄິດອຸ່ນອ່ຽງທຸ່ນທ່ຽງ ມີຄວາມເຊື່ອໝັ້ນຕໍ່ການຊີ້ນນຳໆພາຂອງພັກລັດຄະນະນໍາຂອງ ວິທະຍາໄລກະສິກຳ ແລະ ປ່າໄມ້ ພາກເໜືອ ໄດ້ເປັນຢ່າງດີ ພາຍຫຼັງຜ່ານບົດລາຍງານສຳເລັດແລ້ວຕາງໜ້າແຕ່ລະຈຸຂຶ້ນຈັບມືແຂ່ງຂັນຈັດຕັງປະຕິບັດຂໍ້ແຂ່ງຂັນ 4 ບຸກຂອງຊາວໜຸ່ມຄື: ບຸກທາງດ້ານແນວຄິດ, ບຸກທາງດ້ານການຝຶກຝັນຫຼໍ່ຫຼອມການຮໍ່າຮຽນ, ບຸກທາງດ້ານການຈັດຕັ້ງ, ບຸກດ້ານວິຊາຊີບສ້າງວຽກເຮັດງານທຳ ໃຫ້ປະກົດຜົນເປັນຈິງ. ຈາກນັ້ນ ສະຫາຍ ອຸ່ນຄຳ ສຸວັນນະພັນ ເລຂາຄະນະບໍລິຫານງານຊາວໜຸ່ມແຂວງ ຫຼວງພະບາງ ມີຄຳເຫັນໂອ້ລົມ ສະຫາຍຍົກໃຫ້ເຫັນການປ່ຽນແປງທາງດ້ານພາກພື້ນສາກົນເຊັ່ນວ່າການຮ່ວມມືທາງສາກົນ ແລະ ຕ່າງປະເທດ, ປະກົດການຫຍໍ້ທໍ້ທາງສັງຄົມ ແລະ ເນັ້ນໜັກໃຫ້ສະມາຊິກຊາວໜຸ່ມທຸກສະຫາຍໃຫ້ຄວາມສຳຄັນຂອງວຽກງານ 4 ບຸກຂອງຊາວໜຸ່ມ ແລະ ຈັດຕັ້ງປະຕິບັດໃຫ້ປະກົດຜົນເປັນຈິງ.
ຂຽນຂາວໂດຍ: ສີສະຫວາດ